Politiet har med succes taget narkohunde i brug i kampen mod hash og hårde stoffer på Roskilde Festival

116 fortrinsvis unge er på Roskilde Festivalens første døgn blevet anholdt og sigtet for at rende rundt med hash eller hårde stoffer i lommerne.

- Vi har i år taget en ny taktik i brug, nemlig person-søge-hunde, der arbejder på en ny måde. De snuser rundt over alt på festivalen - og på Roskilde Station. De sætter sig simpelthen ved siden af den person, som de snuser sig frem til bærer de euforiserende stoffer, fortæller Carsten Andersen, kommunikationsansvarlig hos Midt- og Vestsjællands politi, til Ekstra Bladet.

- Vi tager dem så ud til visitation, finder stofferne og sigter dem for det. De får en bøde, fortæller han.

Han betegner foreløbig festivalen som rolig og når det vedrører kriminalitet på niveau med i fjor.

TV: Festivalgæst overtager mikrofonen: Så vild var spurten

Udenlandske tyve er som sædvanlig fundet frem til festivalen, oplyser politiet.

- Faktisk er der fra visse udlændinge i år enorm interesse for festivalen. Vores erfaring er, at de udelukkende er på Roskilde Festival for at begå tyverier, siger han og lover at politiet gør alt for at forhindre tyverierne.

Tre rumænere er søndag morgen blevet anholdt med mobiltelefoner og andet kostbart elektronik, som tilhørte festivalgæster.

De fremstilles lige nu i grundlovsforhør, fortæller Carsten Andersen.

TV: Her vælter de hegnet på Roskilde



Så vildt så det ud, da gæsterne væltede ind på teltpladsen lørdag eftermiddag. (Video/redigering: Lasse Brøndal)